**RETNINGSLINJER FOR BRUK AV NMSK MIDLER TIL SKOGKULTUR FOR BAMBLE KOMMUNE - 2021**

Retningslinjene gjelder for Bamble kommune. De skal gi en felles forståelse av hvordan NMSK-midlene prioriteres, og fastsettes årlig av kommunen etter innspill fra næringsorganisasjonene i skogbruket lokalt. Dokumentet er et styringsverktøy i kommunenes samlede tiltaksstrategi for virkemidler i skogbruket. Kommunene er vedtaksmyndighet og tildeler tilskudd med grunnlag i forskrift om tilskudd til nærings- og miljøtiltak i skogbruket (FOR-2004-02-045-447).

**Prioritering**

NMSK-midler prioriteres til følgende skogkulturtiltak i 2021:

|  |  |
| --- | --- |
| **Tiltak** | **Satser i 2021** |
| Ungskogpleie | 35 % |
| Grasrydding | 35 % |

Tilskudd utbetales som en prosentsats av kostnadene begrenset av et maks-beløp pr dekar på det faktiske areal der det er utført tiltak. Veiledende enhetskostnader fastsettes i fellesskap av de skogansvarlige i Grenlandskommunene.

Prosentsatser og grenseverdier for det enkelte år fastsettes av kommunen innen 1. mars.

Søknadsfrist for NMSK-tilskudd er 10. november. Den enkelte skogeier er ikke garantert tilskudd dersom tilskuddsmidlene kommunene har til rådighet blir brukt opp innen fristen.

Søknader som kommer inn mellom 10.nov. og 31 des. blir gitt den tilskuddsprosent som er gjeldende det året søknaden er kommet inn dersom det er tilgengelige midler.

**Tilskudd til andre produksjons- og kvalitetsfremmende tiltak**

Tilskudd til gjødsling, tettere planting og suppleringsplanting er produksjons- og kvalitetsfremmende tiltak der det legges vekt på klimaeffekt. Ordningene er hjemlet i NMSK-forskriften, som betyr at vedtaksmyndighet for tildeling av tilskudd ligger hos kommunene. Midlene som er øremerket disse tiltakene ligger hos Landbruksdirektoratet. Retningslinjer for kommunenes søknadsbehandling er også utarbeidet av Landbruksdirektoratet.

**Generelt vilkår for tilskudd**

Ved gjennomføring av tiltak skal det tas hensyn i samsvar med Skoglovens forskrift om berekraftig skogbruk (FOR-2006-06-07-593) og Norsk PEFC Skogstandard.

**Ungskogpleie**

Med ungskogpleie menes fjerning av konkurrerende vegetasjon i plantefelt, lauvrydding og avstandsregulering når bestandet er i hogstklasse 2. Felt virke skal ligge igjen i skogen.

**Grasrydding:**

Med grasrydding menes fjerning av konkurrerende grasvegetasjon rundt plantene de første tre årene etter planting. Hovedsakelig på god mark.

**Formål:**

Ungskogpleie skal stimulere til økt kvalitetsproduksjon og verdiskaping gjennom

* Reduksjon av treantallet for å oppnå ønsket tetthet
* Sikre best mulig kvalitet ved å ta ut mindreverdige og skadde trær
* Favorisere treslag som er best egnet på voksestedet
* Gjøre bestandet stabilt mot stormskader ved å sikre et godt utviklet rotsystem og symmetriske kroner

Grasrydding skal sikre at plantene overlever de første leveårene og ikke blir utkonkurrert, redusert eller misdannet av konkurrerende vegetasjon.

**Krav til tiltak og søknad:**

En del krav framkommer direkte av forskriften, som videre gir hjemmel for kommunen til å sette ytterligere krav i sine retningslinjer. For søknader om tilskudd til skogkultur gjelder følgende krav:

* Gjelder landbrukseiendom med mer enn 10 daa produktiv skog.
* Planstatus for det aktuelle arealet skal være LNFR.
* Feltet skal være i hogstklasse 2.
* Øvre kostnad pr. daa for eget arbeid er kr 800,- Høyere kostnad kan godkjennes i spesielle tilfeller ved fremlegging av faktura.
* Tiltaket skal være skogfaglig og miljømessig forsvarlig utført.
* Søknad skal sendes snarest mulig etter at tiltaket er utført, senest innen ett år.
* Skjemaene LDIR-909\_B, utbetaling fra skogfond og søknad om tilskudd til skogkultur skal benyttes. Det kan alternativt søkes elektronisk (i Altinn via Landbruksdirektoratet sine nettsider).
* Tiltaket skal stedfestes, enten med best.nr, koordinater eller kart.